吉老手刃凶人爲母報仇詩以紀之
作者：喻良能
朝代：宋

paragraphs: 卧冰叱馭全忠孝，王氏多賢今古同。
公乎孝行驚創見，落落豈特漢晉風。
凶人夜半發丘隴，敢爾殘暴不畏公。
古來刃讐不共天，痛貫肝膂何時窮。
刳心設祭久自許，何况臨機敢不武。
拔刀斷賊血模糊，袍笏雍容詣官府。
忍恥貪生真可羞，退之諄諄言復讐。
請衣一擊當報怨，豫子猶能致嘉傳。
如公壯志今已伸，他日定爲忠義臣。
行看氣節動天子，詔書一洗泉下恥。